Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 52/15/3301	Bánovce nad Bebravou, 26.5.2015
EEČ : 2-23-30-2015

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ktorého sa dopustil tak, že od doposiaľ presne nezisteného času mesiaca jún roku 2014 do doposiaľ presne nezisteného času, konca roku 2014 v mieste bydliska, na XXXXX, Bánovce nad Bebravou slovne, rôznymi vulgarizmami, napádal svoju manželku XXXXX, nar. XXXXX, bytom XXXXX, Bánovce nad Bebravou, čo vyvrcholilo tým, že sa jej v mieste trvalého bydliska na XXXXX, Bánovce nad Bebravou  vyhrážal so slovami „ja ťa raz rozštvrtím a z hlavy ti spravím huspeninu, ty sviňa jedna hnusná“, čo u poškodenej XXXXX vzbudilo dôvodnú obavu o jej život a zdravie a od tohto momentu sa zo strachu pred ním v noci zamykala v izbe,

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Obvodného oddelenia PZ Bánovce nad Bebravou dňa 9.2.2015 uznesením ČVS:XXXXX podľa § 199 odsek 1 Trestného poriadku začal trestné stíhanie a súčasne vzniesol obvinenie XXXXX pre prečin nebezpečného vyhrážania podľa § 360 ods. 1, ods. 2, písm. b) Trestného zákona s poukazom na § 139 ods. 1, písm. c) , písm. e) Trestného zákona  na skutkovom základe uvedenom vo výrokovej časti tohto uznesenia.

V priebehu prípravného konania bol k veci vypočutý obvinený XXXXX, ktorý využil svoje právo a odmietol k veci vypovedať. Počas skráteného vyšetrovania bola vypočutá aj poškodená XXXXX, boli zabezpečené správy o obvinenom, odpis registra trestov, znalecký posudok č. XXXXX z odvetvia psychiatrie, ako aj ďalšie dôkazy. 

V priebehu vyšetrovania bol vypracovaný Znalecký posudok z odboru zdravotníctvo a farmácia, odvetvie psychiatria č. XXXXX, z ktorého záverov vyplýva, že obvinený XXXXX trpí organickou poruchou osobnosti, ktorá je podmienená degeneratívnym ochorením - Parkinsonovou chorobou, pričom v čase neprimeraného agresívneho správania sa obvineného voči manželke boli jeho rozpoznávacie aj ovládacie schopnosti vymiznuté v dôsledku psychotických organických stavov. Znalci ďalej konštatujú, že pobyt obvineného na slobode pre spoločnosť nie je nebezpečný, pretože sa ústavne preliečil a lieči sa aj ambulantne, avšak z dôvodu rizika zhoršenia jeho stavu doporučujú uložiť mu psychiatrické liečenie ambulantnou formou.
 
Vykonaným dokazovaním bolo preukázané, že stíhaný skutok sa stal a spáchal ho obvinený, avšak pri psychiatrickom vyšetrovaní v súvislosti s jeho trestnoprávnou zodpovednosťou bola zistená u obvineného prítomnosť duševnej choroby, ktorou obvinený trpel v čase spáchania skutku a ktorá vylučuje jeho trestnú zodpovednosť. Obvinený v dôsledku duševnej choroby nemohol rozpoznať protiprávnosť svojho konania a ani ovládať toto konanie, čím je v zmysle § 23 Trestného zákona vylúčená jeho trestnoprávna zodpovednosť.

Preskúmaním spisového materiálu vzťahujúceho sa na predmetnú trestnú vec som zistil, že výsledky vyšetrovania v dostatočnom rozsahu odôvodňujú rozhodnutie v zmysle § 215 odsek 1 písmeno e) Trestného poriadku. 

V zmysle § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
 
	S poukazom na vyššie uvedené bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Marián Kollár
prokurátor